钦定古今图书集成/理学汇编/字学典/第079卷 > 《临江二王帖歌》前人
## 钦定古今图书集成/理学汇编/字学典/第079卷 > 《临江二王帖歌》前人

右军正行妙入神，大令破体皆天真。墨池一派流不
断，万古谁步琅琊尘。兰亭之裔何纷纷，片纸几尽江
南珉。只今诸帖重淳化，奚家墨渖犹如新。李怀琳手
王著眼，碔玞遂混连城珍。临江选石最精绝，二王以
外知无人。麝煤轻拂薄蝉翅，苔文细晕生鱼鳞。高帝
子孙尽隆准，坐使重儓那得伸。宝船再渡野人手，贫
里于今知不贫。牙签玉轴小贞观，雄飞雌逐家延津。
明窗响拓日再过，纵拙肯作平原筋。

唐张说《谢御书大通禅师碑额状》：“画起平云，点蹲芒
玉，戈矛攒倚，鸾鹤交飞，神功发于至想，睿思成于元
德。”

崔行先《谢赐贞元寺额状》“采宝历之二字，开浮域之
一名。演皇劫无穷之期，示苍生回向之路。莫大之福，
实在于斯。”

唐杜甫《赠秘书监李邕》诗：“干谒走其门，碑版照四裔。”
宋苏辙《荅子瞻寄示岐阳十五碑》诗：“英公与褒鄂，戈
戟闻自荷。何年学操笔，终岁惟箭笴。书成亦可爱，艺
业嗟独伙。”

张耒《和亳守晁端友》诗：“晁公声名三十载，馀事笔踪
传法帖。”

陆游诗：“落笔龙蛇。”《仲蒙帖》。

刘克庄《饮方校书园》诗：“西舍鸣笳索赋诗，东家拽石
靖书碑。”

元陶南村《赠张梦辰》诗：“写书竹简拈鲜碧，临帖藤笺
拓硬黄。”

杨铁崖《答士女曹妙清诗》：“写得薛涛萱草帖，西湖纸
价可能高。